Baaise sentrums vir bewaring van kusvoëls span kragte saam | News24
Baaise sentrums vir bewaring van kusvoëls span kragte saam
= Die brilpikkewyn op die skoot van Libby Sharwood (middel), medestigter van die Suid-Afrikaanse Mariene Rehabilitasie-en-opvoedingsentrum (Samrec) in Port Elizabeth, asook die res van die sentrum se pikkewyne, is Dinsdag aan die Suider-Afrikaanse Stigting vir die Bewaring van Kusvoëls (Sankub) oorgedra. Die sentrum sal voortaan deur Sankub bestuur word. Dr. Stephen van der Spuy (links), Sankub se uitvoerende direkteur, en dr. Eckart Schumann (regs), voorsitter van die Samrec-trust, het die oorhandiging Dinsdag behartig. Foto: WERNER HILLS
Met groot hartseer het die Suid-Afrikaanse Mariene Rehabilitasie-en-opvoedingsentrum (Samrec) in Port Elizabeth Dinsdag die leisels aan die Suider-Afrikaanse Stigting vir die Bewaring van Kusvoëls (Sankub) oorhandig.
Sankub, wat sentrums in Kaap St. Francis en Table View het, het Dinsdag die Samrec-sentrum – waar na seevoëls soos pikkewyne en malgasse omgesien word – in Port Elizabeth oorgeneem.
’n Emosionele Libby Sharwood, medestigter van Samrec, het gesê dit voel of haar lewensdroom op ’n manier tot ’n einde kom.
Volgens dr. Eckart Schumann, voorsitter van die Samrec-raad, was Samrec en Sankub vir baie jare in kompetisie met mekaar terwyl albei sentrums eintlik dieselfde doel voor oë het.
“Die pikkewyn-politiek kan nou vir eens opsy geplaas word en ons kan saam meer effektief en doeltreffend werk om die getalle van die brilpikkewyn te help stabiliseer.”
Schumann sê die skuif na Sankub maak vanuit ’n finansiële oogpunt meer sin.
Dr. Stephen van der Spuy, uitvoerende direkteur van Sankub, het gister gesê hulle sal die waardes van Samrec voortsit.
Hy het ook gesê ná verskeie ontwikkelings sal die huidige Samrec-sentrum Sankub se hoofsentrum in die Oos-Kaap word.
“Die Samrec-sentrum is beter uitgelê en groter as die Kaap St. Francis-sentrum.
“Ons sal die Kaap St. Francis-sentrum afskaal en van die seevoëls na die Samrec-sentrum oorskuif om dié nuwe sentrum uit te brei,” het Van der Spuy bygevoeg.
Volgens hom is hul hoofdoel om die getalle van die brilpikkewyn in Algoabaai te stabiliseer en weer op te bou.